КIуэкIуэ К. В. КъБР-м Террорым пэщIэтынымкIэ и комиссэмрэ Оперативнэ штабымрэ я зэIущIэ ирегъэкIуэкI
Абы хэтащ КъБР-м и Парламентым и УнафэщI Егоровэ Т. Б., хабзэхъумэ IэнатIэхэм я унафэщIхэр, республикэм и муниципальнэ щIыналъэхэм я Iэтащхьэхэр.
ЗэIущIэм щыхэплъащ республикэм жылагъуэ шынагъуэншагъэмрэ хабзэмрэ къыщызэгъэпэщыным хуэгъэзауэ властым и республикэ, муниципальнэ органхэм ирагъэкIуэкI лэжьыгъэм.
КIуэкIуэ Казбек къыхигъэщхьэхукIащ щIыпIэ унафэр зезыгъакIуэ органхэр цIыхухэм зэпымыууэ зэрапыщIар, ахэр зыхуэныкъуэхэм нэгъэсауэ зэрыщыгъуазэр икIи щIэпхъаджащIэхэм я мурадхэр къызэпыудыным и лъэныкъуэкIэ профилактикэ Iуэхухэр нэхъ тэмэму зэрыдагъэкIыфынур. Республикэм и Iэтащхьэм апхуэдэу къызэхуэсахэм гу лъаригъэтащ террорым пэщIэтынымкIэ муниципальнэ комиссэхэм я лэжьыгъэр щIэгъэхуэбжьэн зэрыхуейм.
А псоми къадэкIуэу жылагъуэхэм я Iэтащхьэхэм къапэщыт къалэн нэхъыщхьэ дыдэхэм ящыщщ цIыхухэм я правовой зэхэщIыкIыр къэIэтыныр, щIалэгъуалэм сыт и лъэныкъуэкIи ядэIэпыкъуныр. Куэд елъытащ цIыхухэр лэжьапIэкIэ къызэрызэгъэпэщам, абыхэм я псэукIэм.
ЗэIущIэм къыщагъэлъэгъуа Iуэхухэм ятеухуа докладхэр ящIащ КъБР-м и министр Къуэшырокъуэ З. Къ., КъБР-м щыIэ МВД-м и полицэм и унафэщIым и къуэдзэ КIэрэф Р. Хь., Бахъсэн, Май, Iуащхьэмахуэ, Шэрэдж районхэм, Налшык, Прохладнэ къалэ округхэм я щIыналъэ администрацэхэм я Iэтащхьэхэр.
